*Likumprojekts*

**Ziemeļatlantijas līguma organizācijas izcilības centra stratēģiskās komunikācijas jautājumos likums**

**1.pants. Likuma mērķis un darbība**

(1) Likuma mērķis ir stratēģiskās komunikācijas jomas attīstības veicināšana un vienotas izpratnes veidošana Ziemeļatlantijas līguma organizācijas (turpmāk – NATO) jautājumos.

(2) Likums nosaka NATO izcilības centra stratēģiskās komunikācijas jautājumos (turpmāk – Centrs) juridisko statusu, funkcijas un finansēšanas kārtību.

**2.pants. Centra juridiskais statuss**

(1) Centrs ir atvasināta publiska persona.

(2) Centrs ir Aizsardzības ministrijas pārraudzībā.

**3.pants. Centra funkcijas un kompetence**

(1) Centram ir šādas funkcijas:

1) būt par informācijas, koordinācijas un sadarbības veidošanas centru NATO stratēģiskās komunikācijas jautājumos;

2) veicināt stratēģiskās komunikācijas jomas attīstību;

3) sniegt ekspertīzi un tehnisko atbalstu, paust viedokli un izteikt priekšlikumus NATO stratēģiskās komunikācijas jomā;

4) izstrādāt doktrīnas un koncepcijas vienotas NATO izpratnes stratēģiskās komunikācijas jomā veicināšanai;

5) izstrādāt rīcības plānus stratēģiskās komunikācijas jomas attīstībai un sniegt atbalstu šo plānu īstenošanā;

6) veikt analīzi, sniegt viedokli un sagatavot priekšlikumus par stratēģiskās komunikācijas jautājumiem;

7) nodrošināt pētniecību un apmācību stratēģiskās komunikācijas jomā.

(2) Pieņemot lēmumus, kas attiecas uz NATO stratēģiskās komunikācijas jautājumiem, valsts un pašvaldību institūcijas ņem vērā Centra lēmumus, atzinumus un viedokli.

**4.pants. Centra tiesības**

(1) Centram savu funkciju izpildei ir tiesības slēgt līgumus ar valsts un pašvaldību institūcijām, nevalstiskajām organizācijām, privātpersonām, kā arī veikt saimniecisko darbību, kas saistīta ar Centra mērķu īstenošanu.

(2) Centrs savā īpašumā var iegūt kustamas un nekustamas lietas. Tam var piederēt intelektuālais īpašums.

(3) Centram ir tiesības pieprasīt un saņemt no valsts un pašvaldību institūcijām tā funkciju izpildei nepieciešamo informāciju, kas saistīta ar stratēģiskās komunikācijas jomu.

(4) Centrs var piesaistīt ārvalstu ekspertus, nosakot tiem atlīdzību atbilstoši NATO struktūrās piemērotajiem kritērijiem.

**5.pants. Centra vadība un struktūra**

(1) Centra darbu administratīvi vada Centra direktors, kuru ieceļ amatā konkursa kārtībā uz 4 gadiem un atbrīvo no amata aizsardzības ministrs. Viena un tā pati persona nevar būt par Centra direktoru ilgāk par 8 gadiem no vietas.

(2) Par Centra direktoru var iecelt personu, kura ir ieguvusi augstāko izglītību, kurai ir pieredze darbā ar starptautiskajām organizācijām un kuras profesionālā kvalifikācija un pēdējo piecu gadu darba pieredze ir atbilstoša Centra funkciju veikšanai.

(3) Centra iekšējo struktūru, personāla amata vietu sarakstu un uzdevumus nosaka Centra direktors, saskaņojot ar Aizsardzības ministriju.

**6.pants. Centra finanšu līdzekļi un finansēšanas kārtība**

(1) Centra finanšu līdzekļus veido:

1) valsts budžeta līdzekļi;

2) ieņēmumi no saimnieciskās darbības.

(2) Valsts budžeta finansējums Centra darbības nodrošināšanai tiek piešķirts gadskārtējā valsts budžeta likumā noteiktajā apmērā no Aizsardzības ministrijai īpaši šim mērķim izveidotas programmas.

(3) Centrs var saņemt valsts budžeta līdzekļus arī atsevišķu uzdevumu, programmu vai pasākumu īstenošanai.

Likums stājas spēkā 2014.gada 1.janvārī.

Aizsardzības ministrs A.Pabriks

Vīza: valsts sekretārs J.Sārts

13.09.2013,16:45,

435

Deniss Žukovs

tālr.: 67335027, fakss: 67212307,

e-pasta adrese: Deniss.Zukovs@mod.gov.lv